

ZAPISNIK

[bookmark: _Hlk80603438]4. sjednice Vijeća Mjesnog odbora „Knez Mislav“ održane dana 23. rujna 2021. s početkom u 17:30 sati u prostorijama Mjesnog odbora „Knez Mislav“, Domagojeva 8


NAZOČNI ČLANOVI VIJEĆA: Iva Janeš, Vera Krnajski Hršak, Andrea Nothig Šarić, Žarka Rogić, Kristina Vačevski 

Predsjednica Vijeća MO „Knez Mislav“ Žarka Rogić (dalje u tekstu: predsjednica Vijeća) predsjedava sjednicom. Budući da postoji kvorum, odluke su pravovaljane.
Zapisnik 3. sjednice Vijeća Mjesnog odbora „Knez Mislav“ održane dana 20. kolovoza 2021. jednoglasno je prihvaćen.

Na prijedlog predsjednice Vijeća, bez rasprave, jednoglasno, utvrđuje se sljedeći

DNEVNI RED:

1. Privremeno korištenje prostora MO "Knez Mislav", razmatranje pristiglih zahtjeva
2. Prijedlog Odluke o izmjenama i dopunama Odluke o nerazvrstanim cestama, mišljenje  daje se
3. Izvješće s 2. Koordinacije predsjednika Vijeća Gradske četvrti s predsjednicima Vijeća Mjesnih odbora
4. Razmatranje izvršenja radova Zrinjevca, Čistoće i VIO
5. Inicijative i pritužbe građana
6. Pitanja i prijedlozi

AD 1. Privremeno korištenje prostora MO "Knez Mislav", razmatranje pristiglih zahtjeva
Vijeće mjesnog odbora razmotrilo je zamolbu Karate kluba Tuškanac, koja je zaprimljena na propisanom obrascu zahtjeva. MO je također zaprimio još dvije zamolbe koje su pristigle putem maila te osobnim obraćanjem predsjednici MO „Knez Mislav.
Nakon provedene rasprave odlučeno je kao slijedi:
· Podnositelj zahtjeva Karate klub Tuškanac biti će obaviješten da je molba razmotrena. Podnositelj zahtjeva biti će zamoljen da dođe na sastanak s vijećnicama MO „Knez Mislav“ na kojem će predstavit rad Udruge. Odluka o davanju odobrenja za privremeno korištenje prostora biti će donesena kada se utvrdi hoće li i u kojem terminu dosadašnji korisnici nastaviti s korištenjem prostora.
· Podnositeljima zahtjeva  za privremeno korištenje koji to nisu učinili na propisan način biti će dostavljen obrazac zahtjeva te će ih se uputiti u proceduru donošenja odobrenja.
· Planirani sastanak s dosadašnjim korisnicima čija odobrenja su važeća do prosinca 2021. odnosno do veljače 2022., zbog produljenja popisa stanovništva koje se provodi u prostorijama MO „Knez Mislav“, bit će zbog navedenog razloga pomaknut na početak studenoga 2021.


AD 2. Prijedlog Odluke o izmjenama i dopunama Odluke o nerazvrstanim cestama, mišljenje daje se
Vijeće mjesnog odbora razmotrilo je Prijedlog Odluke o izmjenama i dopunama Odluke o nerazvrstanim cestama, koju je Gradski ured za mjesnu samoupravu dostavio Vijeću mjesnih odbora na mišljenje pod poslovnim brojem KLASA: 026-02/21-01/1, URBROJ: 251-03-02-21-19.
O predmetnom Prijedlogu povedena je rasprava. Zbog rastućeg problema parkiranja na području MO „Knez Mislav“, bez obzira što vijećnice podržavaju alternativna goriva za vozila i shvaćaju potrebu stvaranja infrastrukture za punjenje alternativnih goriva, mišljenja su da stvaranje potrebne infrastrukture bez paralelnog rješavanja problema parkiranja u centru Zagreba samo povećava postojeći problem.  
Slijedom provedene rasprave VMO „Knez Mislav“ jednoglasno donosi

ZAKLJUČAK
o prijedlogu Odluke o izmjenama i dopunama Odluke o nerazvrstanim cestama

1. Vijeće MO „Knez Mislav“ ne daje pozitivno mišljenje na Odluke o izmjenama i dopunama Odluke o nerazvrstanim cestama.

2. Ovaj će zaključak biti dostavljen Vijeću Gradske četvrti Donji grad.

AD 3. Izvješće sa sastanka Koordinacije predsjednika Vijeća Gradske četvrti s predsjednicima Vijeća Mjesnih odbora
Predsjednica Vijeća izvijestila je vijećnice o temama o kojima se raspravljalo na Koordinaciji predsjednika Vijeća Gradske četvrti s predsjednicima Vijeća Mjesnih odbora. 
Najavljeno je donošenje Plana komunalnih aktivnosti i Plana malih komunalnih akcija.

AD 4. Razmatranje izvršenja radova Zrinjevca, Čistoće i VIO
Usporedbom planiranih aktivnosti navedenih u Operativnim planovima koje Područni odsjek Donji grad (Centar) dostavlja predsjednicima MO-a, s provedbom na terenu, utvrđeno je da postoje znatna odstupanja.
Čistoća i Zrinjevac ili ne provedu aktivnost kako je planirana ili planiranu aktivnost provedu u nekom drugom terminu. Na ovaj način teško je odgovarati na sve učestalije pritužbe građana koji se obraćaju MO „Knez Mislav“ ali i navedenim izvršiteljima aktivnosti.
Odlučeno je izravno kontaktirati osobe koje su odgovorne za provedbu planova na području MO „Knez Mislav“ s ciljem bolje koordinacije i provedbe aktivnosti na terenu.
Također je utvrđeno da unatoč nedavnim obilnim oborinama nije zapaženo otežano otjecanje, pa se zaključuje da je sustav za odvodnju održavan. 

AD 5. Inicijative i pritužbe građana
Na sjednici je provedena diskusija pristigle kritike na prometnu signalizaciju u Ulici Kneza Mislava na mjestu gdje se na nju spaja Ulica Jurja Križanića. Utvrđeno je da pješački prijelaz na navedenom mjestu, kojeg najviše koriste đaci obližnjih gimnazija, dotrajalom i manjkavom signalizacijom ugrožena sigurnost pješaka. Također je zapaženo da se veća vozila na istom mjestu, zaobilazeći postavljenu signalizaciju (stupiće), koriste krajnje lijevom ili desnom trakom i voze po tramvajskoj pruzi u punoj brzini. To ne samo da ugrožavaju pješake već i uništava tramvajsku prugu, kolnik i rubnik pločnika. 
Dogovoreno je da će se u vezi navedenog kontaktirati nadležne služne, te da će se po utvrđenju stanja infrastrukture na navedenom mjestu razmotriti uvrštavanje popravka u predstojeće Planove za 2022.

AD 6. Pitanja i prijedlozi
· Vijećnice su nakon rasprave u vezi daljnjih aktivnosti na području MO “ Knez Mislav“ dogovorile da u skladu sa zaprimljenim prijedlozima građana s područja MO „Knez Mislav“ osmisle i provedu aktivnosti koje će doprinijeti kvalitetnijem životu građana ovog dijela grada.



Sjednica je završena u 19:00 sati.

KLASA: 0216-02/21-002/1614
URBROJ: 251-06-11-105-21-2
Zagreb, 23. rujna 2021.

